د کابل ښار څخه د نشه يانو ټولول پيل سول | افغانستان | DW | 21.12.2010\nد کابل ښار څخه د نشه يانو ټولول پيل سول\nد نشه يي توکو په وړاندي د مبارزي، عامي روغتيا او کورنيو وچارو وزارتونه د دغو نشه يانو د راټولو دنده لري.\nويل کيږي په کابل کي سل زره کسان په نشوو روږد دي\nد دغه پروګرام لومړۍ پړاو د کابل لويديځ لوري ته د پل سوخته په سيمه کي پيل سو.\nپه دغه سيمه کي له څو کلونو راهيسي په نشه يي توکو اخته کسان را ټوليږي او شپي ورځي تيروي، خو د چارواکو لپاره چي پوليس هم ورسره ملګري وو د روږدو کسانو را ټولول هم څه اسانه خبره نه وه.\nپه لسګونو پوليسو د ورځي په لومړيو ساعاتو کي هغه پل کلابند کړ چي تري لاندي په لسګونو کسان په نشو بوخت ول.\nد کابل ښار د څلورو عبوري دروازو د پوليس ځواک مشر سمنوال محمد سهراب وايي چي را ټول سوي نشيان به روغتيايي مرکزونو ته د درملني لپاره وسپاري.\n«موږ چمتو يي چي د کابل له ټولو برخو په نشوو اخته کسان را ټول کړو.»\nرپوټونه وايي چي د کابل ښار له کوڅو او واټونو د نشه يي کسانو د ټولولو دستور ولسمشر کرزي ورکړی دی.\nافغان ولسمشر د دوشنبې په ورځ د کابيني په غونډه کي پر امنيتي او روغتيايي ارګانونو ږغ کړی چي په ښار کي په هيروينو د اخته کسانو د شمير د ډيريدو د مخ نيوي لپآره د هغوی را ټولول پيل کړي.\nپه کابل کي د روږدو کسانو د درملني د مرکزونو مشر ډاکټر عبدالله وردګ وايي، دوی د روږدو کسانو لپاره د درملني کافي مرکزونه پرانيستي دي او نيول سوي کسان به تر دوو مياشتو درملني وروسته بيرته خپلو کورنيو ته وسپاري.\nپه نشه روږد يو تن خپل ژوند ته چورت وړی دی\n« له سلو يو سلو پنځوسو کسانو څخه دلته يوازي پينځلس تنه په خپله خوښه تداوۍ ته چمتو سوي او نور يې موږ سره نه ځي، خو هڅه کوو چي د امنيتي ارګانونو په مټ دوی په زور روغتيايي مرکزونو ولېږو.»\nله ښار نه د روږدو کسانو د راټولولو دغه پروګرام چي په خپل ډول کي لومړی دی د ښاريانو له مثبت غبرګون سره مخ سوی دی.\nد يادولو وړ ده چي د عامي روغتيا وزارت په وينا، تير کال يې ۱۵۰۰ تنه په نشه يي موادو اخته کسان تداوي کړي او تر درملني وروسته خپلو کورونو ته استول سوي دي.\nکورنۍ جګړي او کډوالي هغه ستونزي ښودل کيږي چي په ملک کي په نشه يي توکو د اخته کسانو د شميري د زياتيدو لامل سوي.\nد نړيوالو روغتيايي سازمانونو په رپوټ چي په ټول افغانستان کي به شاوخوا يو مليون تنه په نشه يي توکو اخته کسان شتون ولري.\nلنډ لینک https://p.dw.com/p/QhYk\nرپوټونه: د کندهار امنيه قوماندان په ډزو ووژل شو\nد چارواکو په خبره په کندهار کې د لوړې کچې پر امنيتي غونډې باندې ډزې شوې دي او داسې ښايي چې جنرال رازق به پکې وژل شوي وي. په دغه غونډه کې د ناټو امريکايي قوماندان سکات ميلر هم حاضر وو.